केसरो : (गुस्से कन्ने कम्बियै) हटी जा परें। दूर हो, मेर शा चंटाला! नीच में नईं, नीच तेरी बोबो ऐ। जे संगी घोटने दा तुगी इन्ना गै चाह ऐ तां जाइयै उस कलच्छनी दी संगी घोट, जिसी बुड्डे बारे नमीं जुआनी चढ़ी ऐ। ओदी संगी घोट सूरमेआ, जेदियां धुम्मां सारे ग्रां बिच पेई दियां न। जेदियां गल्लां लोक घर-घर करदे न। डुब्बी मोई तेरी बोबो? हुं, कदें सच्चें-मुच्चें गै ओ डुब्बी मरै तां ए रोज-ध्याड़ी दे जालोखाले निं मुक्की जान? बो, ओ की डुब्बन लगी? ओदी ते लाने-खाने दी बरेस हुन गै आई ऐ। बड़ी भगतनी बनदी ऐ। बड़ी नित-नीम करने आली बनदी ऐ। ते अद्दी 2 रातीं घरै दा निकलियै, कुला दी मित्ती बालदी ऐ। जिसी तूं मोई दी समझा करनां, जा दिक्खी लै जाइयै, ओ तरनाई दा हाड़ लंगियै, मुंदरे आले बावे दी कुटिया च गेई दी ऐ। जा दिक्खी लै जाइयै, गैरतू आली माऊ देया गैरतू आलेया पुत्तरा, जे तेरी उच्च-घराने दी बोबो, रातीं दे न्हेरे च, उस लण्डे-मश्टण्डे ते बदनाम बावे कोल जाइयै, कियां कियां इस घरै दी मित्ती बाला करदी ऐ। अक्खीं गुआली-गुआली के दिक्खा करनां ऐ कसाइया? जा ते दिक्खी लै जाइयै, तेरी बोबो के-के मैन्तर लै करदी ऐ उस लुच्चे कोला। हुं बोबो, बोबो, बोबो! बड़ा नां ऐ रोशन करै दी तेरा, तेरी बोबो।